b'\n_START_ARTICLE_\nTrebuh\n_START_PARAGRAPH_\nTrebuh (latinsko abdomen) predstavlja predel telesa med prsnim ko\xc5\xa1em in medenico pri ljudeh in drugih vreten\xc4\x8darjih. Notranjost, ki jo omejuje, predstavlja trebu\xc5\xa1na votlina. Zgoraj jo omejuje trebu\xc5\xa1na prepona, spodaj pa rob medenice, ki se razteza od spoja med ledvenim in kri\xc5\xbenim delom hrbtenice (medvreten\xc4\x8dni disk med L5 in S1) do sramne zrasti. Spredaj jo omejuje trebu\xc5\xa1na stena, zadaj pa peritonealna povr\xc5\xa1ina.\n_START_SECTION_\nMi\xc5\xa1ice\n_START_PARAGRAPH_\nTrebu\xc5\xa1no steno tvorijo trije sloji mi\xc5\xa1ic. Od zunaj navznoter so to zunanja po\xc5\xa1evna trebu\xc5\xa1na mi\xc5\xa1ica, notranja po\xc5\xa1evna trebu\xc5\xa1na mi\xc5\xa1ica in pre\xc4\x8dna trebu\xc5\xa1na mi\xc5\xa1ica. Prve tri plasti se nahajajo med hrbtenico, spodnjimi rebri, \xc4\x8drevni\xc4\x8dnima grebenoma in sramnico. Vsa njihova vlakna se zdru\xc5\xbeijo v smeri vzdol\xc5\xbene osi in obdajajo premo trebu\xc5\xa1no mi\xc5\xa1ico, preden se na nasprotni strani zdru\xc5\xbeijo v fibrozno strukturo, imenovano linea alba. Mo\xc4\x8d mi\xc5\xa1ic izvira iz mre\xc5\xbee vlaken. Vlakna zunanje po\xc5\xa1evne trebu\xc5\xa1ne mi\xc5\xa1ice namre\xc4\x8d potekajo navzdol in naprej, vlakna notranje po\xc5\xa1evne trebu\xc5\xa1ne mi\xc5\xa1ice navzgor in naprej ter vlakna pre\xc4\x8dne trebu\xc5\xa1ne mi\xc5\xa1ice vodoravno naprej._NEWLINE_Pre\xc4\x8dna trebu\xc5\xa1na mi\xc5\xa1ica je ravna in trikotne oblike, njena vlakna pa potekajo vodoravno oziroma horizontalno. Izvira iz Poupartovega ligamenta. Prema trebu\xc5\xa1na mi\xc5\xa1ica je dolga in ravna. Obdajajo jo trije fibrozni pasovi. Povzro\xc4\x8di lahko dimeljske kile. Piramidna mi\xc5\xa1ica je majhna in trikotne oblike. Nahaja se v spodnjem delu trebuha pred premo trebu\xc5\xa1no mi\xc5\xa1ico. Pripenja se na sramno kost.\n_START_SECTION_\nFunkcija\n_START_PARAGRAPH_\nFunkcionalno je \xc4\x8dlove\xc5\xa1ki trebuh mesto, kjer se nahaja ve\xc4\x8dina prebavil in tako v njem poteka ve\xc4\x8dina absorbcije in prebave hrane. Prebavni trakt v trebuhu je sestavljen iz spodnjega dela po\xc5\xbeiralnika, \xc5\xbeelodca, dvanajstnika, jejunuma, ileuma, slepega \xc4\x8drevesa, debelega \xc4\x8drevesa in danke. Ostali vitalni organi znotraj trebuha so jetra, ledvice, trebu\xc5\xa1na slinavka in vranica._NEWLINE_Trebu\xc5\xa1na stena je razdeljena na posteriorno (zadnjo), lateralni (stranski) in anteriorno (sprednjo) steno.\n_START_SECTION_\nDihanje in druge funkcije\n_START_PARAGRAPH_\nTrebu\xc5\xa1ne mi\xc5\xa1ice imajo razli\xc4\x8dne pomembne funkcije. Pomagajo pri procesu dihanja kot podporne dihalne mi\xc5\xa1ice. Obenem slu\xc5\xbeijo tudi kot za\xc5\xa1\xc4\x8dita notranjih organov. Nadalje skupaj s hrbtnimi mi\xc5\xa1icami oblikujejo obliko in s tem dr\xc5\xbeo telesa. Ko je glotis zaprt in sta prsni ko\xc5\xa1 ter medenica fiksirana, sodelujejo pri ka\xc5\xa1lju, uriniranju, odvajanju blata, rojstvu otroka, bruhanju in petju. Ko je fiksirana le medenica, se trup giblje naprej. Prepre\xc4\x8dujejo tudi hiperekstenzijo (pretirano raztegnitev). Ko je fiksiran prsni ko\xc5\xa1, lahko dvignejo medenico.\n_START_SECTION_\nDr\xc5\xbea\n_START_PARAGRAPH_\nPre\xc4\x8dna trebu\xc5\xa1na mi\xc5\xa1ica je najgloblja mi\xc5\xa1ica, zato se je ni mogo\xc4\x8de dotakniti od zunaj. To mo\xc4\x8dno vpliva na telesno dr\xc5\xbeo. Enako velja za notranjo po\xc5\xa1evno trebu\xc5\xa1no mi\xc5\xa1ico. Obe sta vklju\xc4\x8deni v rotacijo in bo\xc4\x8dno upogibanje hrbtenice in se uporabljata za podporo hrbtenice od spredaj. Zunanja po\xc5\xa1evna trebu\xc5\xa1na mi\xc5\xa1ica je bolj povr\xc5\xa1inska in je prav tako vklju\xc4\x8dena v rotacijo in bo\xc4\x8dno upogibanje hrbtenice, hkrati pa stabilizira hrbtenico, ko je v pokon\xc4\x8dnem polo\xc5\xbeaju.\n_START_SECTION_\nKlini\xc4\x8dni pomen\n_START_PARAGRAPH_\nTrebu\xc5\xa1na debelost je bolezensko stanje, pri kateri se med trebu\xc5\xa1nimi organi nabere preve\xc4\x8d trebu\xc5\xa1ne ma\xc5\xa1\xc4\x8dobe. To je povezano z ve\xc4\x8djim tveganjem za sr\xc4\x8dne bolezni, astmo in sladkorno bolezen tipa 2._NEWLINE_Po\xc5\xa1kodba trebuha lahko vklju\xc4\x8duje po\xc5\xa1kodbe trebu\xc5\xa1nih organov. S tem se pove\xc4\x8da tveganje za hudo izgubo krvi in infekcije. Po\xc5\xa1kodbe spodnjega dela prsnega ko\xc5\xa1a lahko povzro\xc4\x8dijo po\xc5\xa1kodbe vranice in jeter._NEWLINE_Na trebu\xc5\xa1ne organe vpliva veliko bolezni prebavil. Te vklju\xc4\x8dujejo bolezni \xc5\xbeelodca, jeter, trebu\xc5\xa1ne slinavke, \xc5\xbeol\xc4\x8dnika in \xc5\xbeol\xc4\x8dnih vodov. \xc4\x8crevesne bolezni vklju\xc4\x8dujejo enteritis, celiakijo in divertikulitis.\n_START_SECTION_\nPregled\n_START_PARAGRAPH_\nPri klini\xc4\x8dnem pregledu je potrebno najprej pregledati povr\xc5\xa1je trebuha. Za pregled organov prebavnega trakta se uporablja veliko razli\xc4\x8dnih medicinskih postopkov. Ti vklju\xc4\x8dujejo endoskopijo, kolonoskopijo, sigmoidoskopijo, enteroskopijo, ezofagogastroduodenoskopijo in virtualno kolonoskopijo. Obstajajo tudi \xc5\xa1tevilne tehnike za medicinsko slikanje.\n_START_SECTION_\nDru\xc5\xbeba in kultura\n_START_PARAGRAPH_\nSocialne in kulturne predstave o zunanjosti trebuha so razli\xc4\x8dne po vsem svetu. Ponekod je prekomerna te\xc5\xbea kazalnik bogastva in presti\xc5\xbea zaradi prese\xc5\xbeka hrane ali pa kot znak slabega zdravja zaradi pomanjkanja gibanja.\n_START_SECTION_\nVadba\n_START_PARAGRAPH_\nKlju\xc4\x8dna za podporo hrbtenici in za prispevek k dobri dr\xc5\xbei je pravilna vadba. Pri tem je potrebno hkrati aktivirati tako trebu\xc5\xa1ne kot tudi hrbtne mi\xc5\xa1ice, saj se lahko v primeru njihove \xc5\xa1ibkosti ali prekratke dol\xc5\xbeine v nasprotnem primeru po\xc5\xa1kodujejo, kar se izrazi kot bole\xc4\x8d kr\xc4\x8d. Najpogosteje se za vadbo trebu\xc5\xa1nih mi\xc5\xa1ic uporablja pilates, joga, taj\xc4\x8di ali preprosto tek. Obstajajo tudi posebne vaje za posamezne mi\xc5\xa1ice.\n_START_SECTION_\nDruge \xc5\xbeivali\n_START_PARAGRAPH_\nNevreten\xc4\x8darski trebuh je zgrajen iz serije zgornjih plo\xc5\xa1\xc4\x8d in spodnjih plo\xc5\xa1\xc4\x8d, ki so povezane s \xc4\x8dvrsto raztegljivo membrano._NEWLINE_Pri insektih trebuh vsebuje prebavni trakt in reproduktivne organe. Pri ve\xc4\x8dini redov \xc5\xbeu\xc5\xbeelk je sestavljen iz enajstih segmentov, vendar enajsti pri odraslih \xc5\xbeu\xc5\xbeelkah vi\xc5\xa1jih redov manjka. Pri razli\xc4\x8dnih vrstah najdemo razli\xc4\x8dno \xc5\xa1tevilo teh segmentov, pri \xc4\x8debelah jih je tako sedem. Pri \xc4\x8debelah, mravljah in osah je prvi segment trebuha zlit s prsnim ko\xc5\xa1em in se imenuje propodeum. Pri skaka\xc4\x8dih oziroma \xc4\x8dlenono\xc5\xbecih je prisotnih \xc5\xa1est segmentov._NEWLINE_Za razliko od drugih \xc4\x8dlenono\xc5\xbecev odrasle \xc5\xbeu\xc5\xbeelke nimajo nog pritrjenih na trebuh. Nekatere vrste sicer imajo rudimentarne priveske podobne nogam, ki se pripenjajo na prve tri trebu\xc5\xa1ne segmente. Veliko li\xc4\x8dink \xc5\xbeu\xc5\xbeelk, vklju\xc4\x8dno z nekaterimi vrstami metuljev, imajo na trebu\xc5\xa1ne segmente pripete priveske, ki jim omoga\xc4\x8dajo bolj\xc5\xa1i oprijem na rastlinah.'